Kunsteraadvoorsitter glo aangerand ‘omdat hy swart is’Hartley Sandy Ngoato het dié foto van sy beserings op sosiale media gedeel. Foto: Facebook Hartley Sandy Ngoato, voorsitter van die Nasionale Kunsteraad en ook ŉ prokureur, is die afgelope naweek by Hartbeespoortdam in Noordwes aangerand in wat hy aanvoer ŉ “rasgedrewe aanval” en oor grondbesit was. Volgens Thembelani Mpakati, ŉ kollega van Ngoato wat Sondag saam met hom by Hartbeespoortdam was, is Ngoato fisiek en verbaal deur ŉ groep wit mans aangerand ná ŉ plesierrit op sy boot. “Mnr. Ngoato het my en ŉ groep vriende genooi vir ŉ bootrit. Ná ons die middag klaar op die dam gevaar het, is ons terug na ŉ oord waar mnr. Ngoato vroeër sy boot te water gelaat het,” het Mpakati gesê. “Ek het van die boot afgespring en hom bygestaan sodat hy met sy bakkie en ŉ sleepwa agteruit na die dam kan ry om sy boot uit die water te kry. Terwyl mnr. Ngoato agteruit gery het, het ŉ man wat die middag by die oord piekniek gehou het aan sy bakkie se ruit geklop.” Mpakati beweer die man het op Ngoato geskree en glo beskuldig dat hy te vinnig gery het. “Die man het duidelik en kliphard geskreeu: ‘F*** these blacks! They must go away!’ Kort daarna was vier of vyf grootgeboude wit mans ook daar en het hulle die ander man aangemoedig. Die hele situasie was gespanne en het gou aggressief geraak. Mnr. Ngoato het bly vra wat presies hy verkeerd gedoen het, maar niemand kon ŉ samehangende antwoord gee nie.” Hartley Sandy Ngoato het dié foto van sy beserings op sosiale media gedeel. Foto: Facebook Die man het Ngoato daarna glo aangerand en sy kop teen die grond gestamp. “Die ander mans het niks gedoen om die geveg stop te sit nie en het my verhoed om nader te gaan om mnr. Ngoato te help.” Mpakati het gesê Ngoato kon in ŉ stadium ŉ moersleutel uit sy bakkie kry om homself glo mee te verdedig, waarna sy “aanvaller” uiteindelik teruggetree het. Ngoato het tydens die aanval snye en krapmerke aan sy gesig opgedoen. Die polisie is na die toneel ontbied en die man is in hegtenis geneem. Lt.kol. Amanda Funani, provinsiale polisiewoordvoerder van Noordwes, het die inhegtenisneming van Tiaan Ebersohn (35) bevestig en gesê hy het Maandag in die Hartbeespoortdam-landdroshof verskyn op aanklag van aanranding met die doel om ernstig te beseer. Hy is op borgtog van R1 500 vrygelaat en moet later weer in die hof verskyn. Funani het egter bygevoeg Ebersohn is ook tydens die voorval beseer en het ŉ teenklag van aanranding met die doel om ernstig te beseer teen Ngoato aanhangig gemaak. Die polisie ondersoek die voorval verder en is besig om verklarings van talle partye af te neem. Foto’s van ŉ beseerde Ngoato is ná die voorval deur hom op sosiale media geplaas en het soos ŉ veldbrand versprei. By die plasing skryf Ngoato hy is aangeval omdat hy swart is. “By dieselfde plek waar die SAUK en Carte Blanche met my ŉ paar maande terug ŉ onderhoud gevoer het om verbeteringe by die dam aan te bring, is ek later deur wittes aangeval wat gekant is daarteen dat ŉ swart man ŉ stuk grond besit wat aan die regering behoort,” het Ngoato geskryf.